Andrew Edward Coulson
Andy Coulson blev i 2007 udnævnt af daværende leder af Conservative Party, David Cameron, til posten som kommunikationschef og strategisk rådgiver (’spin doctor’). David Cameron blev advaret mod at foretage udnævnelsen, fordi Andy Coulson tidligere havde været chefredaktør på avisen News of the World. Han havde trukket sig fra den post, efter at det blev afsløret, at journalister på avisen havde foretaget ulovlige telefonaflytninger af en række fremtrædende personer. Aflytningerne ramte for alvor offentligheden, da det kom frem, at avisen også havde aflyttet den myrdede teenager Milly Dowlers voicemail på et tidspunkt, hvor det gav hendes forældre falske forhåbninger om, at hun stadig var i live. Andy Coulson blev i 2014 idømt en fængselsstraf på 18 måneder for sit ansvar i skandalen og avisen News of the World, ejet af Rupert Murdoch, blev lukket. Daværende Konservative partileder og senere premierminister, David Cameron, blev udsat for hård kritik; dels over at have udnævnt Andy Coulson til sin presserådgiver og for senere at tøve med at fyre ham. 